"Abt näitas talle suurt küna, mis oli täis Palermo kardinali poolt õnnistatud medaljone, kolmkümmend Jeesuse surilina ja kaht musta Neitsi Maarjat. See peatas Turi Guiliano naeru. Ta ütles abtile, et tema emal on must jumalaema kuju, mida on kalliks peetud sest saati, kui ta oli väike tüdruk; et see oli olnud tema perekonnas hulga põlvkondi. Kas see võib olla võltsing? Abt patsutas talle lahkelt õlale ja teatas, et klooster on valmistanud juba üle saja aasta koopiaid, mis on nikerdatud heast oliivipuust. Kuid ta kinnitas Guilianole, et isegi koopiatel on väärtus, sest neid on tehtud vaid vähesel hulgal.